Filtvet var den eneste tettbebyggelsen i Rødsbygda, den sørøstre fjerdingen av Hurum, og fungerte derfor som et slags sentrum i denne delen av bygda. På Filtvetbråtan, om lag halvannen kilometer vest for tettstedet, ble Filtvet skole oppført i 1869. Tettstedet fikk kai med dampbåtanløp på 1870-tallet, og i 1876 åpnet det første poståpneriet i denne delen av bygda. Tilveksten av nye næringer var ikke stor, men fikk et tilskudd da Filtvet båtbyggeri ble etablert i 1895.